《为福建监宪恩德卿作》
元代·李士瞻

倬彼云汉，为章于天。相彼宝章，昭回于编。如龙斯升，如凤斯骞。

如泰山斯重，如北斗斯悬。

泰山维何，岩岩高矣。北斗维何，奎壁交矣。缅彼结绳，心焉忉忉。

皖彼科斗，不可以殽。何以似之，禹畴羲爻。

于洛有书，于河有图。圣人则之，人文诞敷。于古有训，世有格言。

格言孔嘉，垂裕后昆。

于昭元子，岐嶷夙成。群后在天，克配于京。终始典学，缉熙光明。

帝曰元子，毋怠毋盈。

元子有命，咨尔墨卿。乃召楮生，乃召管城。徵彼处士，进彼陶泓。

执事有恪，遹观厥成。

于皇尼父，载宣四教。文行是先，忠信是蹈。

曰维为善，处身之纲。谁其乐之，东平王苍。

彼臧克臧，俾也孔昌。彼狂弗庄，俾也斯亡。

嗟尔恩卿，永保全名。允矣君子，展也大成。

恩拜稽首，对扬洪休。君子万年，永锡尔猷。

作者简介：（1313—1367）元南阳新野人，徙汉阳，字彦闻。顺帝至正十一年进士。辟中书右司掾历吏、户二部侍郎。累拜枢密副使。条上二十事，帝嘉纳，迁参知政事。仕至翰林学士承旨，封楚国公。有《经济文集》。